title: 2013/590/UE: Deċiżjoni tal-Parlament Ewropew tas- 17 ta’ April 2013 dwar il-kwittanza fir-rigward tal-implimentazzjoni tal-baġit tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/272

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza fir-rigward tal-implimentazzjoni tal-baġit tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011
   (2013/590/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013.(05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 460/2004 tal-Parlament Ewropew u tal-Kunsill tal-10 ta’ Marzu 2004 li jistabbilixxi l-Aġenzija Ewropea dwar is-Sigurtà tan-Netwerks u l-Informazzjoni (4), u b’mod partikolari l-Artikolu 17 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0100/2013),

               1.

               Jagħti l-kwittanza lid-Direttur Eżekuttiv tal-Aġenzija Ewropea dwar is-Sigurtà tan-Networks u l-Informazzjoni dwar l-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea dwar is-Sigurtà tan-Networks u l-Informazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (Serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 135.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 77, 13.3.2004, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 460/2004 tal-Parlament Ewropew u tal-Kunsill tal-10 ta’ Marzu 2004 li jistabbilixxi l-Aġenzija Ewropea dwar is-Sigurtà tan-Networks u l-Informazzjoni (4), u b’mod partikolari l-Artikolu 17 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0100/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2011 huma affidabbli u li t-transazzjonijiet sottostanti huma legali u regolari,

                  B.

                  billi fl-10 ta’ Mejju 2012 il-Parlament ta l-kwittanza lid-Direttur Eżekuttiv tal-Aġenzija Ewropea dwar is-Sigurtà tan-Networks u l-Informazzjoni (“l-Aġenzija”) għall-implimentazzjoni tal-baġit tal-Aġenzija għas-sena finanzjarja 2010 (6), u fir-riżoluzzjoni tiegħu li takkumpanja l-kwittanza, fost affarijiet oħra:

                              —

                              esprima t-tħassib tiegħu dwar il-fatt li l-Qorti tal-Awdituri rrappurtat approprjazzjonijiet riportati għas-sena ta’ wara li ammontaw għal 19 % tal-baġit totali tal-Aġenzija,

                              —

                              ħeġġeġ lill-Aġenzija biex:

                              —

                              tpoġġi lista fiżika eżawrjenti tal-inventarju fil-post u tiżgura l-korrettezza tan-notamenti tal-kontabilità,

                              —

                              ittejjeb it-trasparenza tal-estimi u tiċċara min għandu responsabbiltà,

                              —

                              issaħħaħ l-awtorizzazzjoni tal-akkwist tagħha f’deċiżjoni ta’ finanzjament u f’livell ta’ programm ta’ ħidma,

                              —

                              tiżgura li l-iżvelar tal-eċċezzjonijiet fir-Rapport tagħha dwar l-Attività Annwali jsir b’mod komprensiv;

                              —

                              tiżgura segwitu xieraq ta’ irregolaritajiet potenzjali,

                              —

                              tiżviluppa u tirrapporta dwar il-kontrolli ex post,

                  C.

                  billi l-baġit globali tal-Aġenzija għas-sena 2011 kien EUR 8 102 921, li huwa 0,003 % inqas mill-baġit tagħha għall-2010 (EUR 8 133 188); billi għall-2011, il-kontribuzzjoni inizjali tal-Unjoni għall-baġit tal-Aġenzija ammontat għal EUR 7 931 858 (7), meta mqabbla ma’ EUR 7 928 200 fl-2010,

         Il-ġestjoni baġitarja u finanzjarja

                  1.

                  Ifakkar li l-kontribuzzjoni inizjali tal-Unjoni kienet EUR 7 921 858 għall-2011; jinnota li l-implimentazzjoni tal-baġit tjiebet meta mqabbla mas-sena preċedenti;

                  2.

                  Jirrikonoxxi mill-kontijiet annwali li l-baġit inizjali tal-Aġenzija għall-2011 ammonta għal EUR 7 931 858; jinnota, madankollu, li l-Bord tat-Tmexxija emenda l-baġit sabiex jirrifletti kontribuzzjoni ta’ EUR 171 063 minn pajjiżi tal-Assoċjazzjoni Ewropea tal-Kummerċ Ħieles;

                  3.

                  Jistabbilixxi mill-kontijiet annwali li l-approprjazzjonijiet ġew impenjati b’rata ta’ 100 % meta mqabbla ma’ 99,95 % fl-2010, filwaqt li l-pagamenti laħqu l-livell ta’ 85,82 % tal-approprjazzjonijiet totali mmaniġġjati, meta mqabbla ma’ 75,46 % fl-2010;

         L-approprjazzjonijiet riportati

                  4.

                  Jinnota mill-kontijiet annwali li EUR 1 166 895 tal-approprjazzjonijiet ta’ impenn ikkuntrattati sal-aħħar tal-2011 iżda li kienu għadhom ma tħallsux ġew riportati għall-2012; jinnota, barra minn hekk, li t-total ta’ approprjazzjonijiet riportati kkanċellati (jiġifieri riportati mill-2010 u mhux imħallsa fl-2011) fl-2011 jirrappreżenta EUR 130 133;

                  5.

                  Huwa mħasseb li, għal darba oħra, il-Qorti tal-Awdituri rrappurtat 33 % ta’ riporti mill-baġit operattiv tal-Aġenzija (Titolu III); jesprimi tħassib li din is-sitwazzjoni tindika dewmien fl-implimentazzjoni tal-attivitajiet tal-Aġenzija li huma ffinanzjati mit-Titolu III u mhijiex konformi mal-prinċipju baġitarju tal-annwalità; għal darba oħra, iħeġġeġ lill-Aġenzija tinforma lill-awtorità ta’ kwittanza dwar l-azzjonijiet meħuda mill-Aġenzija biex tindirizza dan in-nuqqas; jinnota, barra minn hekk, li s-sitwazzjoni tjiebet, meta mqabbla mas-sena preċedenti (52 %);

                  6.

                  Ifakkar li l-Qorti tal-Awdituri rrappurtat 34 % ta’ riporti mill-baġit amministrattiv tal-Aġenzija (Titolu II); jinnota li din is-sitwazzjoni mhijiex konformi mal-prinċipju baġitarju ta’ annwalità. għal darba oħra, iħeġġeġ lill-Aġenzija tinforma lill-awtorità ta’ kwittanza dwar l-azzjonijiet meħuda mill-Aġenzija biex tindirizza dan in-nuqqas;

         Proċeduri ta’ akkwist

                  7.

                  Jirrikonoxxi mir-rapport tal-Qorti tal-Awdituri li l-Aġenzija għandha bżonn ittejjeb id-dokumentazzjoni tal-assi fissi peress li l-akkwisti tal-assi fissi huma rreġistrati f’livell ta’ fattura u mhux f’livell ta’ partita; iħeġġeġ lill-Aġenzija tinforma lill-awtorità ta’ kwittanza dwar l-azzjonijiet meħuda mill-Aġenzija biex tindirizza dan in-nuqqas;

         Proċeduri ta’ reklutaġġ

                  8.

                  Jinnota li l-ebda miżura xierqa ma ttieħdet biex tindirizza n-nuqqas ta’ trasparenza tal-proċeduri tar-reklutaġġ irrappurtati mill-Qorti tal-Awdituri fl-2010 u li l-Qorti, għal darba oħra, irrappurtat li l-Aġenzija għandha bżonn ittejjeb it-trasparenza ta’ dawk il-proċeduri; jistieden lill-Aġenzija tinforma lill-awtorità ta’ kwittanza dwar l-azzjonijiet meħuda mill-Aġenzija biex tindirizza dan in-nuqqas; iqis li xi wħud mid-dispożizzjonijiet tar-Regolamenti tal-Persunal jistgħu jippreżentaw piż amministrattiv konsiderevoli; għalhekk iħeġġeġ lill-Kummissjoni tippermetti ċertu grad ta’ semplifikazzjoni taħt l-Artikolu 110 tar-Regolamenti tal-Persunal fir-rigward tal-aġenziji;

                  9.

                  Jirreferi, fir-rigward tal-kummenti l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (8) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 135.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 77, 13.3.2004, p. 1.

         (5)  ĠU L 357, 31.12.2002, p. 72.

         (6)  ĠU L 286, 17.10.2012, p. 221.

         (7)  Kontijiet annwali għas-sena finanzjarja 2011, p. 20.

         (8)  Testi adottati, P7_TA(2013)0134 (Ara paġna 374 ta’ dan il-Ġurnal Uffiċjali).


title: 2012/572/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/184

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2010
   (2012/572/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2010, flimkien mat-tweġibiet taċ-Ċentru (1),

               —

               wara li kkunsidra r-rakkomandazzjoni tal-Kunsill tas-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 851/2004 tal-Parlament Ewropew u tal-Kunsill tal-21 ta’ April 2004 li jistabbilixxi Ċentru Ewropew għall-Prevenzjoni u l-Kontroll tal-Mard (3), u b’mod partikolari l-Artikolu 23 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0123/2012),

               1.

               Jagħti kwittanza lid-Direttur taċ-Ċentru Ewropew għall-Prevenzjoni u l-Kontroll tal-Mard għall-implimentazzjoni tal-baġit taċ-Ċentru għas-sena finanazjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li tifforma parti integrali minnha lid-Direttur taċ-Ċentru Ewropew għall-Prevenzjoni u l-Kontroll tal-Mard, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 122.

      (2)  ĠU L 248, 16.9.2002, p. 1.

      (3)  ĠU L 142, 30.4.2004, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali definittivi taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2010, flimkien mat-tweġibiet taċ-Ċentru (1),

                  —

                  wara li kkunsidra r-rakkomandazzjoni tal-Kunsill tas-21 ta’ Frar 2012 (06083/2012 — C7-0051/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (KE) Nru 851/2004 tal-Parlament Ewropew u tal-Kunsill tal-21 ta’ April 2004 li jistabbilixxi Ċentru Ewropew għall-Prevenzjoni u l-Kontroll tal-Mard (3), u b’mod partikolari l-Artikolu 23 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0123/2012),

                  A.

                  billi l-Qorti Ewropea tal-Awdituri stqarret li kisbet assigurazzjonijiet raġonevoli li l-kontijiet annwali taċ-Ċentru Ewropew għall-Prevenzjoni u l-Kontroll tal-Mard (“iċ-Ċentru”) għas-sena finanzjarja 2010 huma affidabbli, u li l-operazzjonijiet li jaqgħu taħthom huma legali u regolari,

                  B.

                  billi fl-10 ta’ Mejju 2011 il-Parlament ta l-kwittanza lid-Direttur taċ-Ċentru rigward l-implimentazzjoni tal-baġit tiegħu għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza stieden liċ-Ċentru, fost l-oħrajn:

                              —

                              jagħmel, f’tabella li għandu jehmeż mar-rapport tal-Qorti tal-Awdituri, paragun bejn dak li wettaq matul is-sena ta’ kwittanza eżaminata u dak li wettaq waqt is-sena finanzjarja ta’ qabel;

                              —

                              jindirizza l-livell għoli ta’ riporti li għandu impatt negattiv fuq l-implimentazzjoni tal-baġit u qed imur kontra l-prinċipju tal-annwalità;

                              —

                              jissodisfa l-obbligu tiegħu li jibgħat lill-awtorità ta’ kwittanza rapport imfassal mid-Direttur tiegħu li fih jiġbor sommarju tal-kontenut tar-rakkomandazzjonijiet tas-Servizz tal-Awditjar Intern (IAS);

                  C.

                  billi l-baġit totali taċ-Ċentru għas-sena finanzjarja 2010 kien ta’ EUR 57 800 000 meta mqabbel mal-EUR 49 200 000 fl-2009, li jirrappreżenta żieda ta’ 17,5 %; billi l-kontribuzzjoni totali tal-Unjoni għall-baġit taċ-Ċentru għall-2010 kien ta’ EUR 56 225 000,

         Il-Ġestjoni Baġitarja u Finanzjarja

                  1.

                  Ifakkar li l-kontribuzzjoni inizjali tal-Unjoni liċ-Ċentru għall-2010 laħqet EUR 53 078 000; jinnota madankollu li EUR 145 000, li ġejjin mill-irkupru ta’ bilanċ favorevoli, żdiedu magħhom u li, għaldaqstant, jagħmlu l-kontribuzzjoni totali tal-Unjoni għall-2010 ta’ EUR 53 223 000;

                  2.

                  Jenfasizza li skont l-adozzjoni definittiva tal-baġit ġenerali tal-Unjoni Ewropea għas-sena finanzjarja 2010, il-kontribuzzjoni totali liċ-Ċentru tammonta għal EUR 56 225 000 u kienet tikkonsisti f’dan li ġej:

                              —

                              kontribuzzjoni ta’ EUR 33 360 000 għat-Titoli I u II, u

                              —

                              kontribuzzjoni ta’ EUR 22 895 000 għat-Titolu III li minnhom tħallsu EUR 10 000 000;

                        jinnota, madankollu, li l-istess dokument jippreżenta kontribuzzjoni totali tal-Unjoni ta’ EUR 53 223 000 għall-2010; jirrikonoxxi li l-istqarrija tal-Kummissjoni li l-kontribuzzjoni tal-Unjoni għaċ-Ċentru għall-2010 kienet ta’ EUR 56 225 000 u li l-figura ta’ EUR 53 223 000 hi r-riżultat tal-inkonsistenzi fit-test li jakkumpanja l-figuri tal-baġit; hu tal-fehma li dan jirrifletti l-ħtieġa li l-Kummissjoni tipprovdi ta’ kull sena lill-awtorità ta’ kwittanza b’informazzjoni konsolidata dwar il-finanzjament totali annwali għal kull Aġenzija li jkun sar mill-baġit ġenerali tal-Unjoni Ewropea;

                  3.

                  Jieħu nota miċ-Ċentru li ntlaħaq it-tieni ftehim ta’ għotja finanzjarja mad-Direttorat Ġenerali għat-Tkabbir għal perjodu inizjali ta’ sentejn u li żieda sussegwenti fil-baġit ta’ EUR 400 000 għall-perjodu 2009-2010 ġiet implimentata fl-2010; jinnota li fl-2011 iċ-Ċentru kellu jippreżenta talba biex iġedded il-perjodu tal-għotja;

                  4.

                  Jirrikonoxxi mill-kontijiet annwali definittivi taċ-Ċentru li l-eżekuzzjoni tal-baġit għas-sena finanzjarja tal-2010 laħqet il-95 % f’dawk li huma approprjazzjonijiet għall-impenji; madankollu jinsab imħasseb minħabba li r-rata ta’ eżekuzzjoni tal-baġit f’dawk li huma ħlasijiet laħqu biss it-68 % tal-baġit totali; madankollu jemmen li diġà sar titjib meta mqabbel mad-59 % fl-2009 iżda jqis li hemm bżonn li jsiru aktar sforzi miċ-Ċentru f’dan ir-rigward;

                  5.

                  Jenfasizza li l-implimentazzjoni ta’ krediti ta’ ħlas ittejbet għal 92,7 % u dan jirrappreżenta ammont ta’ krediti mhux użati ta’ EUR 3 800 000; jinnota li dan in-nuqqas ta’ eżekuzzjoni huwa relatat mal-fatt li ċ-Ċentru illimita t-talba tiegħu għal krediti ta’ ħlas sabiex inaqqas l-ammont ta’ likwidità fil-kont bankarju tiegħu fl-aħħar tas-sena, kif mitlub mill-Qorti tal-Awdituri u l-Kummissjoni;

                  6.

                  Jinnota mir-Rapport Annwali tal-Attivitajiet (RAA) taċ-Ċentru għall-2010 li d-Direttur, bħala l-Uffiċjal tal-Awtorizzazzjoni, iddelega responsabbiltà finanzjarja lil ħames Kapijiet tal-Unità, u għal perjodu ta’ żmien, lill-Koordinatur tal-Uffiċċju tad-Direttur; jinnota, madankollu, li l-kuntratti kollha li jaqbżu l-EUR 250 000 għandhom bżonn il-firma tad-Direttur;

         Riporti ta’ approprjazzjonijiet

                  7.

                  Jirrikonoxxi mill-Qorti tal-Awdituri li fl-2010, l-ammont ta’ EUR 15 600 000, ekwivalenti għal 27 % tal-baġit totali inkluż 50 % tat-Titolu III — Nefqa operattiva — ġie riportat għall-2011; iħeġġeġ għal darba oħra liċ-Ċentru biex jirrimedja immedjatament in-nuqqasijiet irrappurtati mill-Qorti tal-Awdituri dwar riporti; jenfasizza li livell għoli ta’ riporti għandu impatt negattiv fuq l-implimentazzjoni tal-baġit;

                  8.

                  Jinsab imħasseb li dan il-livell għoli ta’ trasferiment ’l quddiem, imqabbel ma’ livell baxx ta’ nfiq dovut huwa eċċessiv u jmur kontra l-prinċipju tal-annwalità;

         Sistema ta’ kontabilità

                  9.

                  Jinnota mir-Rapport taċ-Ċentru dwar il-Ġestjoni Baġitarja u Finanzjarja (RBFM) li l-2010 kienet l-ewwel sena kompluta li ċ-Ċentru implimenta l-baġit tiegħu għal sena sħiħa permezz tal-ABAC WF (is-sistema integrata ta’ baġit u ta’ kontabilità tal-KE);

                  10.

                  Jirrikonoxxi mir-RAA tiegħu li ċ-Ċentru rreveda l-proċeduri interni għall-pagamenti u l-impenji;

         Akkwist

                  11.

                  Josserva mir-RAA tiegħu li l-uffiċċju tal-akkwist tratta 50 proċedura miftuħa u 18-il proċedura negozjata kif ukoll 8 talbiet għal proposti; jitlob liċ-Ċentru jipprovdi lill-awtorità ta’ kwittanza b’riżultati għal kull proċedura tal-akkwist;

                  12.

                  Jinnota li wara ħames snin ta’ negozjati, ġie ffirmat Ftehim dwar is-Sede bejn iċ-Ċentru u l-Ministeru Svediż għall-Kura tal-Anzjani u s-Saħħa Pubblika;

         Riżorsi Umani

                  13.

                  Jirrikonoxxi li d-Direttur preċedenti ħalla ċ-Ċentru fi Frar 2010 biex jieħu kariga fl-Uffiċċju Reġjonali għall-Ewropa tal-Organizzazzjoni Dinjija tas-Saħħa;

                  14.

                  Iħeġġeġ liċ-Ċentru jimplimenta miżuri suffiċjenti li jiggarantixxu t-trasparenza fil-proċeduri ta’ reklutaġġ tiegħu; jinsab partikolarment imħasseb dwar il-konklużjonijiet tal-Qorti tal-Awdituri: fejn jidher li la l-limiti li l-kandidati kellhom jilħqu biex jiġu mistiedna għal intervista, u lanqas dawk meħtieġa biex jitpoġġew fuq il-lista ta’ riżerva ma ġew stabbiliti minn qabel; jinnota li dan jista’ jgħatti sitwazzjoni ta’ nepotiżmu jew kunflitt ta’ interessi;

                  15.

                  Jinnota mir-RBFM li n-numru totali ta’ aġenti temporanji jaħdmu fiċ-Ċentru sal-31 ta’ Diċembru 2010 kien ta’ 175, minn 200 kariga previsti fl-Organigramma tal-2010;

                  16.

                  Jagħraf ukoll mir-RBFM li fl-2010 r-rata tal-bdil tal-aġenti temporanji u dawk kuntrattwali kienet ta’ 7 %;

                  17.

                  Iqis iċ-Ċentru bħala korp tal-Unjoni importanti intiż biex isaħħaħ u jiżviluppa s-sorveljanza tal-mard fil-livell Ewropew, jevalwa u jikkomunika t-theddidiet attwali u emerġenti għas-saħħa tal-bniedem marbuta ma’ mard infettiv u biex jiġi kondiviż l-għarfien dwar is-saħħa tal-Ewropa;

         Prestazzjoni

                  18.

                  Jirrikonoxxi li ċ-Ċentru bħalissa qed jaħdem mas-sħab tiegħu biex jimplimenta bidliet abbażi tal-lezzjonijiet meħuda mill-pandemija H1N1 tal-2009, sabiex titjieb ulterjorment il-prestazzjoni taċ-Ċentru għall-futur; jinnota madankollu l-kontribuzzjonijiet importanti taċ-Ċentru fil-miżuri meħuda għall-ġlieda kontra l-pandemija H1N1, permezz ta’ gwidi preliminari li ħareġ fl-2009 dwar “L-użu ta’ vaċċini speċifiċi għall-influwenza pandemika”;

         L-awditjar intern

                  19.

                  Josserva mir-RBFM li kienet saret reviżjoni tal-implimentazzjoni tas-Sistema tal-Kontroll Intern; jinsab imħasseb b’mod partikolari li tnejn mill-istandards għadhom ma ġewx implimentati, b’mod partikolari l-kontinwità tan-negozji u l-valutazzjoni tal-attivitajiet, u li erbgħa oħra ġew implimentati biss b’mod parzjali; iħeġġeġ għaldaqstant liċ-Ċentru jieħu azzjoni immedjata f’dan ir-rigward u jinforma lill-awtorità ta’ kwittanza bl-istadju tal-implimentazzjoni ta’ dawn l-istandards;

                  20.

                  Jagħraf mir-RBFM li l-awditjar ippjanat għas-Servizz tal-Awditjar Intern (IAS) dwar “Proċessi li jappoġġaw it-twaqqif tal-Programm ta’ Ħidma Annwali, li jiffoka fuq is-Sistema tal-Ġestjoni tal-Informazzjoni” ġie pospost għall-2011; jitlob għaldaqstant liċ-Ċentru jinforma l-awtorità ta’ kwittanza bil-konklużjonijiet tal-IAS;

                  21.

                  Jirrikonoxxi wkoll miċ-Ċentru li fi tmiem l-2010 l-awditjar tal-IAS ma rrapporta l-ebda konklużjoni kritika; madankollu sitt punti importanti kien għadhom miftuħa; ġie informat miċ-Ċentru li erbgħa minn dawn ir-rakkomandazzjonijiet jikkonċernaw il-komunikazzjoni tas-saħħa, l-indikaturi tal-prestazzjoni, il-lista ta’ kontroll użata mill-atturi finanzjarji u l-istima tal-ispejjeż tal-laqgħat taċ-Ċentru; iħeġġeġ liċ-Ċentru jinforma lill-awtorità ta’ kwittanza dwar iż-żewġ rakkomandazzjonijiet l-oħra li għad iridu jiġu implimentati miċ-Ċentru;

                  22.

                  Jiġbed l-attenzjoni għar-rakkomandazzjonijiet tiegħu fir-rapporti ta’ kwittanza preċedenti, kif stabbilit mill-Anness ta’ din ir-riżoluzzjoni;

                  23.

                  Jirreferi, f’dan ir-rigward għall-kummenti l-oħra li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 366, 15.12.2011, p. 122.

         (2)  ĠU L 248, 16.9.2002, p. 1.

         (3)  ĠU L 142, 30.4.2004, p. 1.

         (4)  ĠU L 357, 31.12.2002, p. 72.

         (5)  ĠU L 250, 27.9.2011, p. 145.

         (6)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).

      ANNESS

         IR-RAKKOMANDAZZJONIJIET TAL-PARLAMENT EWROPEW FIS-SNIN PREĊEDENTI

                  Iċ-Ċentru Ewropew għall-Prevenzjoni u l-Kontroll tal-Mard

                  2006

                  2007

                  2008

                  2009

                  Prestazzjoni/Akkwist

                              —

                              Ir-regoli tal-akkwist mhumiex infurzati b’mod strett: nuqqas ta’ kriterji ta’ selezzjoni ċari; għażla ħażina tal-proċedura; nuqqas ta’ rispett għall-proċedura deskritta fl-avviż għall-offerti; nuqqas ta’ dokumentazzjoni dwar il-proċeduri ta’ reklutaġġ

                  mhux disponibbli

                              —

                              Jitlob liċ-Ċentru jistabbilixxi paragun bejn dak li wettaq matul is-sena ta’ kwittanza eżaminata u dak li wettaq fis-sena finanzjarja ta’ qabel, bil-għan li l-awtorità ta’ kwittanza tkun tista’ tevalwa b’mod aktar effettiv il-prestazzjoni taċ-Ċentru minn sena għall-oħra

                              —

                              Ma sar l-ebda ftehim dwar is-sede bejn iċ-Ċentru u l-Gvern Svediż minħabba li kien għad hemm wisq kwistjonijiet pendenti li kellhom bżonn aktar negozjati

                              —

                              Jitlob liċ-Ċentru jagħmel paragun bejn dak li wettaq matul is-sena ta’ kwittanza eżaminata u dak li wettaq waqt is-sena finanzjarja ta’ qabel

                  Riporti ta’ approprjazzjonijiet

                              —

                              Il-prinċipju tal-annwalità mhuwiex strettament osservat: Kważi 45 % tal-impjeni li daħlu għalihom matul is-sena ġew trasferiti. Barra minn hekk, matul it-tieni nofs tal-2006, saru ħafna trasfermineti tal-persunal→ stimi impreċiżi tal-bżonn għall-persunal

                              —

                              Il-prinċipju tal-annwalità mhuwiex strettament osservat: nuqqasijiet fl-ipprogrammar, is-sorveljar u l-implimentazzjoni sussegwenti tal-baġit taċ-Ċentru

                              —

                              Meta l-emendi tal-baġit kienu deċiżi, ma saret l-ebda evalwazzjoni tal-impatt tagħhom fuq il-programm tax-xogħol u fuq il-kisba tal-objettivi

                              —

                              Il-prinċipju tal-annwalità mhuwiex strettament osservat: nuqqasijiet fl-ipprogrammar u l-implimentazzjoni sussegwenti tal-baġit taċ-Ċentru

                              —

                              Jitlob lill-Kummissjoni teżamina modi li jiżguraw li jiġi implimentat il-prinċipju tal-bżonnijiet ibbażat fuq il-ġestjoni tal-flus kontanti →Iċ-Ċentru jżomm livelli enormement għolja ta’ riżervi ta’ flus kontanti fuq perjodi twal (31 ta’ Diċembru 2008: EUR 16 705 091 )

                              —

                              Jitlob għaldaqstant liċ-Ċentru biex jinforma lill-awtorità ta’ kwittanza bil-miżuri li ttieħdu għar-rimedju ta’ dan in-nuqqas; Livell għoli ta’ riporti li għandu impatt negattiv fuq l-implimentazzjoni tal-baġit u jmur kontra l-prinċipju tal-annwalità

                  Ir-riżorsi umani

                  mhux disponibbli

                  mhux disponibbli

                              —

                              Nuqqasijiet fl-ippjanar tal-proċeduri ta’ reklutaġġ

                  mhux disponibbli

                  L-awditjar intern

                              —

                              Ittieħdu impenji legali mingħajr impenji baġitarji preċedenti, bi ksur tar-Regolament Finanzjarju

                              —

                              L-Aġenzija ma kinitx f’konformità mar-Regolament Finanzjarju u l-prinċipju tal-ekonomija: fl-2007 iċ-Ċentru ħallas EUR 500 000  għar-rinnovament tal-bini prinċipali tiegħu, wara ftehim iffirmat miċ-Ċentru u s-sid tal-bini. Dan il-ftehim ma kienx jispeċifika n-natura tax-xogħolijiet li kellhom isiru, lanqas l-iskadenzi u l-kundizzjonijiet ta’ pagament

                              —

                              Iċ-Ċentru ma ssodsifax b’mod komprensiv l-obbligu tiegħu li jibgħat, lill-awtorità responsabbli għall-kwittanza, rapport imfassal mid-Direttur tiegħu li fih jiġbor sommarju tan-numru ta’ awditjar intern li saru mill-awditur intern

                              —

                              Iċ-Ċentru ma ssodisfax b’mod komprensiv l-obbligu tiegħu li jibgħat, lill-awtorità ta’ kwittanza, rapport imfassal mid-Direttur tiegħu li jiġbor sommarju tal-kontenut tar-rakkomandazzjoni tal-IAS


title: 2012/193/UE: Deċiżjoni tal-Kunsill tat- 13 ta’ Marzu 2012 dwar il-konklużjoni, f’isem l-Unjoni, tal-Arranġament bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni ta’ dawk l-Istati fix-xogħol tal-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal- acquis ta' Schengen#Arranġament bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni ta’ dawk l-Istati fix-xogħol tal-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, applikazzjoni u żvilupp tal- acquis ta’ Schengen#Dikjarazzjoni Konġunta mill-Partijiet Kontraenti dwar l-assoċjazzjoni speċifika mal-implimentazzjoni, applikazzjoni u żvilupp tal- acquis ta’ Schengen

text:
               13.4.2012

               MT

               Il-Ġurnal Uffiċjali tal-Unjoni Ewropea

               L 103/3

         DEĊIŻJONI TAL-KUNSILL
   tat-13 ta’ Marzu 2012
   dwar il-konklużjoni, f’isem l-Unjoni, tal-Arranġament bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni ta’ dawk l-Istati fix-xogħol tal-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta' Schengen
   (2012/193/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 74, 77 u 79 flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Wara l-awtorizzazzjoni mogħtija lill-Kummissjoni fil-15 ta’ Mejju 2006, ġew konklużi negozjati mar-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni minn dawk l-Istati fix-xogħol tal-kumitati li jgħinu lill-Kummissjoni fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta' Schengen.

               (2)

               Konformement mad-Deċiżjoni tal-Kunsill 2012/192/UE (1), u suġġett għall-konklużjoni tiegħu f’data aktar tard, l-Arranġament bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni ta’ dawk l-Istati fix-xogħol tal-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta’ Schengen (“l-Arranġament”) ġie ffirmat f'isem l-Unjoni Ewropea fit-22 ta’ Settembru 2011.

               (3)

               L-Arranġament għandu jiġi konkluż.

               (4)

               Din id-Deċiżjoni ma tippreġudikax il-pożizzjoni tar-Renju Unit, taħt il-Protokoll dwar l-acquis ta’ Schengen integrat fil-qafas tal-Unjoni Europea anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u d-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (2).

               (5)

               Din id-Deċiżjoni ma tippreġudikax il-pożizzjoni tal-Irlanda, taħt il-Protokoll dwar l-acquis ta’ Schengen integrat fil-qafas tal-Unjoni Europea anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u d-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda biex tieħu sehem f'xi dispożizzjonijiet tal-acquis ta’ Schengen (3).

               (6)

               Din id-Deċiżjoni ma tippreġudikax il-pożizzjoni tad-Danimarka, taħt il-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea,

         ADOTTA DIN ID-DEĊIŻJONI:
   Artikolu 1
   L-Arranġament bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni minn dawk l-Istati fix-xogħol tal-kumitati li jgħinu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta' Schengen (“l-Arranġament”) u d-Dikjarazzjoni Konġunta mehmuża miegħu huma b’dan approvati f’isem l-Unjoni.
   It-test tal-Arranġament huwa mehmuż ma’ din id-Deċiżjoni
   Artikolu 2
   Il-President tal-Kunsill huwa b’dan awtorizzat jaħtar il-persuna jew persuni li jkollhom is-setgħa li jiddepożitaw f'isem l-Unjoni l-istrument ta' approvazzjoni previst fl-Artikolu 7(4) tal-Arranġament, sabiex dan jesprimi l-kunsens tal-Unjoni li tintrabat.
   Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’il-Ġurnal Uffiċjali tal-Unjoni Ewropea

      Magħmul fi Brussell, it-13 ta’ Marzu 2012.

            Għall-Kunsill

            Il-President

         M. VESTAGER

      (1)  Ara l-paġna 1 ta’ dan il-Ġurnal Uffiċjali.

      (2)  ĠU L 131, 1.6.2000, p. 43.

      (3)  ĠU L 64, 7.3.2002, p. 20.

      ARRANĠAMENT
      bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni ta’ dawk l-Istati fix-xogħol tal-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, applikazzjoni u żvilupp tal-acquis ta’ Schengen
      L-UNJONI EWROPEA,
      u
      IR-REPUBBLIKA TAL-ISLANDA,
      minn hawn ’il quddiem imsejħa "l-Islanda",
      IL-PRINĊIPAT TA’ LIECHTENSTEIN,
      minn hawn ’il quddiem “Liechtenstein”,
      IR-RENJU TAN-NORVEĠJA,
      minn hawn ’il quddiem "in-Norveġja", u
      Il-KONFEDERAZZJONI SVIZZERA,
      minn hawn il-quddiem "l-Isvizzera",
      Flimkien minn hawnhekk ’il quddiem imsejħa l-“Istati Assoċjati",
      WARA LI KKUNSIDRAW il-Ftehim konkluż fit-18 ta’ Mejju 1999 mill-Kunsill tal-Unjoni Ewropea u r-Repubblika tal-Islanda u r-Renju tan-Norveġja li jikkonċerna l-assoċjazzjoni ta’ dawn l-Istati mal-implimentazzjoni, l-applikazzjoni u l-iżvilupp tal-acquis ta’ Schengen, minn hawn ’il quddiem imsejjaħ il-“Ftehim ta' Assoċjazzjoni mal-Islanda u man-Norveġja”,
      WARA LI KKUNSIDRAW il-Ftehim iffirmat fis-26 ta’ Ottubru 2004, l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen, minn issa ’l quddiem il-“Ftehim ta’ Assoċjazzjoni mal-Isvizzera",
      WARA LI KKUNSIDRAW il-Protokoll iffirmat fit-28 ta’ Frar 2008 bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein fil-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen, minn hawn ’il quddiem “il-Protokoll ta’ Assoċjazzjoni mal-Liechtenstein”,
      WARA LI KKUNSIDRAW il-Ftehim fil-forma ta’ skambju ta’ ittri konkluż fit-18 ta’ Mejju 1999 bejn il-Kunsill tal-Unjoni Ewropea u r-Repubblika tal-Islanda u r-Renju tan-Norveġja li jikkonċerna l-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha,
      WARA LI KKUNSIDRAW il-Ftehim fil-forma ta’ skambju ta’ ittri ffirmat fis-26 ta’ Ottubru 2004 bejn il-Kunsill tal-Unjoni Ewropea u l-Konfederazzjoni Svizzera dwar il-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha,
      WARA LI KKUNSIDRAW id-Dikjarazzjoni mal-Protokoll ta’ Assoċjazzjoni mal-Liechtenstein iffirmat fit-28 ta’ Frar 2008 dwar il-partiċipazzjoni fil-kumitati li jassistu lill-Kummissjoni Ewropea fl-eżerċizzju tal-poteri eżekuttivi tagħha,
      BILLI KKUNSIDRAW LI l-atti jew il-miżuri l-ġodda tal-acquis ta’ Schengen addottati mill-Kummissjoni Ewropea, minn hawn ’il quddiem imsejħa l-"Kummissjoni", fl-eżerċizzju tal-poteri eżekuttivi tagħha, li għalihom il-proċeduri msemmija f’dan l-Arranġament ġew applikati, għandhom jiġu applikati simultanjament għall-Unjoni Ewropea u l-Istati Membri kkonċernati tagħha u għall-Istati Assoċjati,
      BILLI KKUNSIDRAW il-bżonn li jiżguraw l-applikazzjoni u l-implimentazzjoni uniformi tal-atti jew miżuri l-ġodda tal-acquis ta’ Schengen li jirrikjedi l-partiċipazzjoni tal-Istati Assoċjati fix-xogħol tal-kumitati li jassistu lill-Kummissjoni fl-eżerċizzju tal-poteri eżekuttivi tagħha fejn id-deċiżjonijiet dwar l-atti jew miżuri li jikkostitwixxu żvilupp tal-acquis ta’ Schengen jittieħdu,
      BILLI l-Ftehimiet ta’ Assoċjazzjoni ma jindirizzawx ir-regoli dettaljati tal-partiċipazzjoni tal-Istati Assoċjati fix-xogħol tal-kumitati li jassistu lill-Kummissjoni fl-eżerċizzju tal-poteri eżekuttivi tagħha fejn jittieħdu d-deċiżjonijiet dwar l-atti jew miżuri jikkostitwixxu żvilupp tal-acquis ta’ Schengen,
      BILLI l-partiċepazzjoni tar-Repubblika tal-Islanda, tar-Renju tan-Norveġja u l-Prinċipat tal-Liechtenstein fil-Kumitat li jassisti lill-Kummissjoni fl-eżerċizzju tal-poteri eżekuttivi tagħha stabbiliti bid-Direttiva 95/46/KE tal-Parlament Ewropew u tal-Kunsill ta’ l-24 ta’ Ottubru, 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (1) hi stipulata fil-Ftehim dwar iż-Żona Ekonomika Ewropea, filwaqt li l-parteċipazzjoni tal-Konfederazzjoni Svizzera f’dan il-Kumitat hi mniżżla fl-iskambju tal-ittri annessi mal-Ftehim ta’ Assoċjazzjoni mal-Isvizzera,
      FTIEHMU KIF ĠEJ:
      Artikolu 1
      Dan l-Arranġament japplika għall-atti jew miżuri li jemendaw jew jibnu fuq l-acquis ta’ Schengen addottat mill-Kummissjoni fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta’ Schengen.
      Artikolu 2
      1.   L-Istati Assoċjati għandhom ikunu assoċjati max-xogħol tal-kumitati li jassistu lill-Kummissjoni fl-eżerċizzju tal-poteri tagħha fir-rigward tal-implimentazzjoni, l-applikazzjoni u l-iżvilupp tal-acquis ta’ Schengen, minn hawn ’il quddiem imsejħa l-“kumitati tal-Komitoloġija ta’ Schengen”, imsemmija fl-Anness ta’ dan l-Arranġament.
      2.   Meta att ġdid li jemenda jew jibni fuq l-acquis ta’ Schengen jistabbilixxi kumitat ġdid li jassisti lill-Kummissjoni fl-eżerċizzju tal-poteri eżekuttivi tagħha, l-Istati Assoċjati għandhom ikunu assoċjati max-xogħol ta’ dan il-kumitat mid-data tad-dħul fis-seħħ tal-att li jistabbilixxi lill-kumitat.
      3.   Il-lista tal-kumitati tal-Komitoloġija ta’ Schengen għandha tiġi aġġornata regolarment mill-Kummissjoni u għandha tkun ippubblikata f’Il-Ġurnal Uffiċjali tal-Unjoni Ewropea.
      Artikolu 3
      1.   Ir-rappreżentanti tal-Istati Assoċjati għandhom ikunu assoċjati max-xogħol tal-kumitati tal-Komitoloġija ta’ Schengen kif spjegat f'dan l-Artikolu.
      2.   Fil-kumitat tal-Komitoloġija ta’ Schengen, l-Istati Assoċjati għandhom ikollhom l-opportunità:

                  —

                  li jispjegaw il-problemi li jiltaqgħu magħhom rigward att jew miżura partikolari dwar l-implimentazzjoni, l-applikazzjoni jew l-żvilupp tal-acquis ta’ Schengen jew li jirreaġixxu għall-problemi li jiltaqgħu magħhom delegazzjonijiet oħra;

                  —

                  biex jesprimu rwieħhom fuq kwalunkwe kwistjoni li tirrigwarda l-abbozzar u l-iżvilupp ta' disposizzjonijiet li jikkonċernawhom jew l-implimentazzjoni tagħhom.

            3.   L-Istati Assoċjati għandhom ikollhom id-dritt li jagħmlu suġġerimenti lill-kumitati tal-Komitoloġija ta’ Schengen. Wara diskussjoni, il-Kummissjoni tista’ tikkunsidra suġġerimenti bħal dawn bl-għan li tagħmel proposta jew tieħu inizjattiva.
      4.   L-Istati Assoċjati m’għandhomx jipparteċipaw fil-votazzjoni tal-kumitati tal-Komitoloġija ta’ Schengen u għandhom jirtiraw meta l-Kumitat jgħaddi għall-vot.
      5.   Meta jiġu msejħa l-laqgħat tal-kumitati tal-Komitoloġija ta’ Schengen, l-Istati Assoċjati għandhom jirċievu l-aġenda, il-miżuri abbozzati li fuqhom huma mitluba li jagħtu l-opinjoni u kull dokument ta' ħidma relevanti ieħor fl-istess żmien bħall-Istati Membri tal-UE.
      6.   Il-prinċipji u l-kundizzjonijiet li jirrigwardaw l-aċċess pubbliku għad-dokumenti tal-kumitati tal-Komitoloġija ta’ Schengen għandhom ikunu l-istess bħal dawk li japplikaw għad-dokumenti tal-Kummissjoni (2).
      7.   Għall-finijiet tal-applikazzjoni ta' dan l-Arranġament u meta jiġu stabbiliti l-aspetti proċedurali tal-kumitati tal-Komitoloġija ta’ Schengen, għandha ssir referenza għal dan l-Artikolu.
      Artikolu 4
      Meta jiġu abbozzati proposti li jemendaw jew jibnu fuq dispożizzjonijiet tal-acquis ta’ Schengen, il-Kummissjoni għandha tfittex informalment parir minn esperti tal-Istati Assoċjati bl-istess mod bħalma tfittex pariri minn esperti tal-Istati Membri tal-Unjoni Ewropea, minn hawn ’il quddiem imsejħa “Stati Membri”, sabiex jiġu mfassla l-proposti tagħha.
      Artikolu 5
      1.   L-adozzjoni ta’ atti ġodda jew miżuri li jikkostitwixxu żvilupp tal-acquis ta’ Schengen għandhom jiġu riżervati għall-istituzzjonijiet kompetenti tal-Unjoni Ewropea (3).
      Suġġett għall-paragrafu 3,

                  —

                  dawk l-atti jew miżuri għandhom jidħlu fis-seħħ b’mod simultanju għall-Unjoni Ewropea u l-Istati Membri tagħha kkonċernati u l-Istati Assoċjati, sakemm dawk l-atti jew miżuri ma jipprovdux espliċitament mod ieħor.

                  —

                  l-aċċettazzjoni minn kull wieħed mill-Istati Assoċjati ta’ dawk l-atti jew miżuri toħloq drittijiet u obbligi bejn l-Istati Assoċjati minn naħa waħda, l-Unjoni Ewropea u dawk l-Istati Membri tagħha li huma marbutin b’dawk l-atti u miżuri, min-naħa l-oħra.

            2.   L-adozzjoni tal-atti jew miżuri li hemm riferenza għalihom fil-paragrafu 1 li jkunu ġew applikati għalihom il-proċeduri stipulati f'dan l-Arranġament, għandhom jiġu nnotifikati lill-Istati Assoċjati.
      L-adozzjoni ta’ atti jew miżuri msemmija fil-paragrafu 1 għandhom jiġu kkomunikati lill-Istati Assoċjati mis-Segretarjat Ġenerali tal-Kummissjoni, b’referenza għal dan l-Artikolu, jekk l-adozzjoni ta’ dawn l-atti jew miżuri hi notifikata lill-Istati Membri.
      Jekk l-adozzjoni tal-atti jew miżuri msemmija fil-paragrafu 1 mhix notifikata lill-Istati Membri mis-Segretarjat Ġenerali tal-Kummissjoni, l-adozzjoni ta’ dawn l-atti jew miżuri għandha tiġi kkomunikata lill-Istati Assoċjati mid-Direttorat Ġenerali tal-Kummissjoni responsabbli għall-adozzjoni tal-atti jew miżuri kkonċernati, imsemmija f’dan l-Artikolu.
      3.   Kull Stat Assoċjat għandu jiddeċiedi indipendentement jekk hux se jaċċetta l-kontenut tal-atti jew miżuri msemmija fil-paragrafu 1 u jekk hux se jimplimentahom fl-ordni legali interna tiegħu. Dawn id-deċiżjonijiet għandhom jiġu nnotifikati lill-Kummissjoni fi żmien 30 ġurnata mill-komunikazzjoni mill-Kummissjoni tal-atti jew miżuri kkonċernati.
      Għall-aċċettazzjoni mill-Istati Assoċjati tal-atti u l-miżuri msemmija fil-paragrafu 1 u għall-konsegwenzi meta ma jkunux aċċettati, għandhom japplikaw id-dispożizzjonijiet li ġejjin:

                  —

                  L-Islanda u n-Norveġja — l-Artikolu 8 tal-Ftehim ta’ Assoċjazzjoni mal-Islanda u man-Norveġja;

                  —

                  L-Isvizzera — l-Artikolu 7 tal-Ftehim ta’ Assoċjazzjoni mal-Isvizzera;

                  —

                  Liechtenstein — l-Artikolu 5 tal-Protokoll ta’ Assoċjazzjoni mal-Liechtenstein.

            Artikolu 6
      1.   Fir-rigward tal-ispejjeż amministrattivi assoċjati mal-implimentazzjoni ta’ dan l-Arranġament, l-Istati Assoċjati għandhom jagħmlu kontribuzzjoni annwali lill-baġit ġenerali tal-Unjoni Ewropea skont il-persentaġġ tal-prodott gross domestiku ta’ pajjiżhom fir-rigward tal-prodott gross domestiku tal-Istati partiċipanti kollha ta’ ammont ta’ EUR 500 000, suġġett għal aġġustament annwali li jirrifletti r-rata ta’ inflazzjoni fl-Unjoni Ewropea.
      L-ammont ta’ EUR 500 000 għandu jiġi aġġustat permezz ta’ skambju ta’ ittri jekk dan ikun meħtieġ mill-evoluzzjoni tan-numru tal-kumitati tal-Komitoloġija ta’ Schengen li fihom l-Istati Assoċjati jippartiċipaw jew mill-frekwenza tal-laqgħat.
      2.   L-ispejjeż tal-ivvjaġġar tar-rappreżentanti li se jipparteċipaw fil-laqgħat ta’ dawn il-kumitati tal-Komitoloġija ta’ Schengen m’għandhomx jiġu rimborsati.
      Artikolu 7
      1.   Is-Segretarju Ġenerali tal-Kunsill tal-Unjoni Ewropea għandu jservi bħala depożitarju ta' dan l-Arranġament.
      2.   L-Unjoni Ewropea u l-Istati Assoċjati għandhom japprovaw dan l-Arranġament skont il-proċeduri tagħhom stess.
      3.   Id-dħul fis-seħħ ta’ dan l-Arranġament jeħtieġ l-approvazzjoni tal-Unjoni Ewropea u ta' mill-anqas Stat Assoċjat ieħor.
      4.   Dan l-Arranġament għandu jidħol fis-seħħ bejn l-Unjoni Ewropea u l-Istat Assoċjat ikkonċernat fl-ewwel ġurnata tat-tieni xahar wara d-depożitu tal-istrument rispettiv ta’ approvazzjoni jew ratifika mad-depożitarju.
      5.   Fir-rigward tal-Liechtenstein, dan l-Arranġament jidħol fis-seħħ biss ladarba l-Protokoll ta’ Assoċjazzjoni mal-Liechtenstin jidħol fis-seħħ.
      Artikolu 8
      1.   Fir-rigward tan-Norveġja u l-Islanda, dan l-Arranġament għandu jiġi terminat meta l-Ftehim ta’ Assoċjazzjoni rispettiv mal-Islanda u n-Norveġja jiġi terminat.
      2.   Fir-rigward tal-Isvizzera, dan l-Arranġament għandu jiġi terminat meta l-Ftehim ta’ Assoċjazzjoni mal-Isvizzera jiġi terminat.
      3.   Fir-rigward tal-Liechtenstein, dan l-Arranġament għandu jiġi terminat meta l-Ftehim ta’ Assoċjazzjoni mal-Liechtenstein jiġi terminat.
      4.   Id-depożitarju għandu jiġi nnotifikat bit-terminazzjoni.
      Artikolu 9
      Dan l-Arranġament u d-Dikjarazzjoni Konġunta huma mfassla f’test oriġinali waħdani bil-lingwa Bulgara, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola, Żvediża, Islandiża u Norveġiża, b’kull test ugwalment awtentiku.

         Съставено в Брюксел на двадесет и втори септември две хиляди и единадесета година.
         Hecho en Bruselas, el veintidós de septiembre de dos mil once.
         V Bruselu dne dvacátého druhého září dva tisíce jedenáct.
         Udfærdiget i Bruxelles den toogtyvende september to tusind og elleve.
         Geschehen zu Brüssel am zweiundzwanzigsten September zweitausendelf.
         Kahe tuhande üheteistkümnenda aasta septembrikuu kahekümne teisel päeval Brüsselis.
         Έγινε στις Βρυξέλλες, στις είκοσι δύο Σεπτεμβρίου δύο χιλιάδες έντεκα.
         Done at Brussels on the twenty-second day of September in the year two thousand and eleven.
         Fait à Bruxelles, le vingt-deux septembre deux mille onze.
         Fatto a Bruxelles, addì ventidue settembre duemilaundici.
         Briselē, divi tūkstoši vienpadsmitā gada divdesmit otrajā septembrī.
         Priimta du tūkstančiai vienuoliktų metų rugsėjo dvidešimt antrą dieną Briuselyje.
         Kelt Brüsszelben, a kétezer-tizenegyedik év szeptember huszonkettedik napján.
         Magħmul fi Brussell, fit-tnejn u għoxrin jum ta' Settembru tas-sena elfejn u ħdax.
         Gedaan te Brussel, de tweeëntwintigste september tweeduizend elf.
         Sporządzono w Brukseli dnia dwudziestego drugiego września roku dwa tysiące jedenastego.
         Feito em Bruxelas, em vinte e dois de setembro de dois mil e onze.
         Întocmit la Bruxelles la douăzeci și doi septembrie două mii unsprezece.
         V Bruseli dňa dvadsiateho druhého septembra dvetisícjedenásť.
         V Bruslju, dne dvaindvajsetega septembra leta dva tisoč enajst.
         Tehty Brysselissä kahdentenakymmenentenätoisena päivänä syyskuuta vuonna kaksituhattayksitoista.
         Som skedde i Bryssel den tjugoandra september tjugohundraelva.
         Gjört í Brussel þann tuttugasta og annan september árið tvö þúsund og ellefu.
         Utferdiget i Brussel den tjueandre september to tusen og elleve.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            Fyrir hönd lýðveldisins Íslands

            Für das Fürstentum Liechtenstein

            For Kongeriket Norge

            Für die Schweizerische Eidgenossenschaft
            Pour la Confédération suisse
            Per la Confederazione svizzera

         (1)  ĠU L 281, 23.11.1995, p. 31. (MT: Edizzjoni Speċjali bil-Malti: Kap 13, Vol 015, p. 355).

         (2)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, tal-31.5.2001, p. 43).

         (3)  Fiż-żmien tal-iffirmar ta’ dan l-Arranġament dawn l-atti jew miżuri huma adottati mill-Kummissjoni skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13) jew huma adottati skont l-Artikolu 5a tad-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tal-poteri tal-implimentazzjoni konferiti fuq il-Kummissjoni (ĠU L 184, 17.7.1999, p. 23) kif l-aħħar emendat mid-Deċiżjoni tal-Kunsill 2006/512/KE tas-17 ta’ Lulju 2006 (ĠU L 200, 22.7.2006, p. 11).

         ANNESS
         Lista tal-kumtitati eżistenti li jassistu lill-Kummissjoni Ewropea fl-eżerċizzju tal-poteri eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta’ Schengen.

                     —

                     Il-kumitat stabbilit permezz tar-Regolament tal-Kunsill (KE) Nru 1683/95 tad-29 ta' Mejju 1995 li jistabbilixxi format uniformi għall-viżi (1)

                     —

                     Il-kumitat stabbilit permezz tar-Regolament (KE) Nru 1987/2006 tal-Parlament Ewropew u tal-Kunsill tal-20 ta’ Diċembru 2006 dwar l-istabbiliment, it-tħaddim u l-użu tas-Sistema ta’ Informazzjoni ta' Schengen tat-tieni ġenerazzjoni (SIS II) (2), u bid-Deċiżjoni tal-Kunsill 2007/533/ĠAI tat-12 ta’ Ġunju 2007 dwar l-istabbiliment, it-tħaddim u l-użu tas-Sistema ta’ Informazzjoni ta’ Schengen tat-tieni ġenerazzjoni (SIS II) (3); dan il-kumitat jassisti anke lill-Kummissjoni Ewropea fl-applikazzjoni tal-istrumenti legali li ġejjin:

                                 —

                                 Ir-Regolament (KE) Nru 767/2008 tal-Parlament Ewropew u tal-Kunsill tad- 9 ta' Lulju 2008 dwar is-Sistema ta’ Informazzjoni dwar il-Viżi (VIS) u l-iskambju ta' dejta bejn l-Istati Membri dwar viżi għal perjodu qasir (Regolament VIS) (4);

                                 —

                                 Ir-Regolament tal-Kunsill (KE) Nru 1104/2008 tal-24 ta' Ottubru 2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II) (5);

                                 —

                                 Deċiżjoni tal-Kunsill 2008/839/ĠAI tal- 24 ta’ Ottubru 2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II) (6);

                     —

                     Il-kumitat stabbilit permezz tad-Deċiżjoni tal-Kunsill 2004/201/ĠAI tad-19 ta’ Frar 2004 dwar il-proċeduri biex jiġi emendat il-Manwal Sirene (7) u r-Regolament tal-Kunsill (KE) Nru 378/2004 tad-19 ta’ Frar 2004 dwar il-proċeduri ghall-emendament tal-Manwal Sirene (8) sabiex jassisti lill-Kummissjoni Ewropea fl-emenda tal-Manwal Sirene;

                     —

                     Il-kumitat stabbilit permezz tad-Deċiżjoni tal-Kunsill 2005/267/KE tas-16 ta’ Marzu 2005 li tistabbilixxi network sigur bbażat fuq il-web dwar l-informazzjoni u l-koordinazzjoni għas-servizzi ta’ amministrazzjoni tal-migrazzjoni tal-Istati Membri (9);

                     —

                     Il-kumitat stabbilit permezz tar-Regolament (KE) Nru 562/2006 tal-Parlament Ewropew u tal-Kunsill tal-15 ta' Marzu 2006 li jistabbilixxi Kodiċi Komunitarju dwar ir-regoli li jirregolaw il-moviment ta' persuni min-naħa għal oħra tal-fruntieri (Kodiċi dwar il-Fruntieri ta' Schengen) (10) — sabiex jassistu lill-Kummissjoni Ewropea fil-qasam tal-fruntieri esterni.

                     —

                     Il-kumitat tas-“Solidarjetà u Ġestjoni tal-Flussi ta' Migrazzjoni” stabbilit mid-Deċiżjoni Nru 574/2007/KE tal-Parlament Ewropew u tal-Kunsill tat-23 ta' Mejju 2007 li tistabbilixxi l-Fond għall-Fruntieri Esterni għall-perijodu mill-2007 sal-2013 bħala parti mill-programm Ġenerali “Solidarjetà u Ġestjoni tal-Flussi ta' Migrazzjoni” (11);

                     —

                     Il-kumitat stabbilit permezz tar-Regolament (KE) Nru 810/2009 tal-Parlament Ewropew u tal-Kunsill tat- 13 ta’ Lulju 2009 li jistabbilixxi Kodiċi Komunitarju dwar il-Viżi (Kodiċi dwar il-Viżi) (12) — il-"Kumitat tal-Viża".

            (1)  ĠU L 164, 14.7.1995, p. 1.

            (2)  ĠU L 381, 28.12.2006, p. 4.

            (3)  ĠU L 205, 7.8.2007, p.63.

            (4)  ĠU L 218, 13.8.2008, p. 60.

            (5)  ĠU L 299, 8.11.2008, p. 1.

            (6)  ĠU L 299, 8.11.2008, p. 43.

            (7)  ĠU L 64, 2.3.2004, p. 45.

            (8)  ĠU L 64, 2.3.2004, p. 5.

            (9)  ĠU L 83, 1.4.2005, p. 48.

            (10)  ĠU L 105, 13.4.2006, p. 1.

            (11)  ĠU L 144, 6.6.2007, p. 22.

            (12)  ĠU L 243, 15.9.2009, p. 1.

      DIKJARAZZJONI KONĠUNTA MILL-PARTIJIET KONTRAENTI DWAR L-ASSOĊJAZZJONI SPEĊIFIKA MAL-IMPLIMENTAZZJONI, APPLIKAZZJONI U ŻVILUPP TAL-ACQUIS TA’ SCHENGEN
      Il-Partijiet Kontraenti jiddikjaraw b’mod konġunt li l-assoċjazzjoni speċifika tar-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen m’għandhiex tiġi meqjusa bħala preċedent legali jew politiku għal kull qasam ta’ kooperazzjoni ieħor bejn l-Unjoni Ewropea u dawk l-Istati.


title: 2012/555/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri#Riżoluzzjoni tal-Parlament Ewropew tal- 10 ta’ Mejju 2012 li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/104

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri
   (2012/555/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0260/2011) (2),

               —

               wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet li jkunu qed jiġu verifikati (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0091/2012),

               1.

               Jagħti l-kwittanza lis-Segretarju Ġenerali tal-Qorti tal-Awdituri fir-rigward tal-implimentazzjoni tal-baġit tal-Qorti tal-Awdituri għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

                  —

                  wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0260/2011) (2),

                  —

                  wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2010,

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet li jkunu qed jiġu verifikati (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0091/2012),

                  1.

                  Jenfasizza li l-verifika tar-rendikonti finanzjarji tal-Qorti tal-Awdituri fl-2010 saru minn awditur estern; josserva li, fir-rapport tiegħu, l-awditur estern wasal għal din il-konklużjoni: “Fl-opinjoni tagħna, ir-rendikonti finanzjarji jagħtu stampa reali u ġusta tal-pożizzjoni finanzjarja tal-Qorti Ewropea tal-Awdituri fil-31 ta’ Diċembru 2010, u l-likwidità tagħha għas-sena li ntemmet dakinhar, skont ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002, ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill imsemmi, u r-Regoli tal-Kontabilità tal-Unjoni Ewropea.” (6);

                  2.

                  Josserva iżda dan huwa awditjar “klassiku” li jeżamina “(…) jekk l-operazzjonijiet finanzjarji ġewx irreġistrati u żvelati b’mod tajjeb, jekk twettqux u ġewx ġestiti b’mod legali u regolari sabiex jiżguraw l-ekonomija, l-effiċjenza u l-effettività” (Rapport mill-Awditur Estern, punt 1, it-tielet subparagrafu); jawspika li l-awditjar futur iqis l-indikaturi tal-prestazzjoni u l-objettivi;

                  3.

                  Jitlob li titjieb il-kwalità tas-sommarju dwar l-għadd u t-tip ta’ awditjar intern li jsir kif ukoll ir-rakkomandazzjonijiet formulati u s-segwitu mogħti lil dawn ir-rakkomandazzjonijiet, jitlob ukoll li dan is-sommarju jkun aktar informattiv u rilevanti;

                  4.

                  Jikkonstata li fl-2010, il-Qorti tal-Awdituri kellha approprjazzjonijiet għall-impenji li ammontaw għal total ta’ EUR 148 600 000 (EUR 188 000 000 fl-2009), u li r-rata ta’ implimentazzjoni ta’ dawn l-approprjazzjonijiet kienet 93 % (92,1 % fl-2009); jenfasizza li l-baġit tal-Qorti tal-Awdituri huwa purament amministrattiv, billi jonfoq 80 % għall-persuni li jaħdmu mal-istituzzjoni u 20 % għall-bini, l-għamara, it-tagħmir u n-nefqiet varji għall-operat amministrattiv;

                  5.

                  Josserva li r-rata ta’ implimentazzjoni tat-titolu 1 “Persuni li jaħdmu mal-istituzzjoni” żdiedet minn 87,6 % fl-2009 għal 92,3 % fl-2011; u li fl-2010 ntuża 98 % tal-approprjazzjonijiet tat-titolu 2 “Bini, għamara, tagħmir u nefqiet varji għall-operat amministrattiv”;

                  6.

                  Jilqa’ l-fatt li, wara li għamlet riorganizzazzjoni, il-Qorti tal-Awdituri naqqset in-nefqa annwali f’servizzi ta’ sigurtà b’EUR 500 000, filwaqt li bbenefikat minn servizz aktar effettiv u minn kontroll aħjar tar-riskju;

                  7.

                  Jitlob lill-Uffiċċju Ewropew Kontra l-Frodi (OLAF) iħaffef l-investigazzjonijiet relatati mal-allegazzjonijiet ta’ irregolaritajiet irrapportati mill-Qorti tal-Awdituri lill-OLAF fl-2010;

                  8.

                  Jilqa’ l-fatt li l-Qorti tal-Awdituri diġà rrevediet il-Kodiċi ta’ Kondotta għall-Membri tagħha u li l-Kodiċi issa jipprevedi li d-dikjarazzjonijiet tal-interessi finanzjarji tal-Membri jiġu ppubblikati fuq l-Internet;

                  9.

                  Jikkonstata li l-Qorti tal-Awdituri ppubblikat fl-2010 żewġ rapporti annwali, 40 rapport annwali speċifiku (2009: 37), 14-il rapport speċjali (2009: 18) u sitt opinjonijiet (2009: 1); jissuġġerixxi bil-qawwa li l-Qorti tal-Awdituri tevalwa l-effetti u l-implimentazzjoni tal-konklużjonijiet tagħha li jidhru fir-rapporti speċjali fi żmien raġonevoli u tinforma lill-Kumitat għall-Kontroll Baġitarju bil-konklużjonijiet ta’ din l-evalwazzjoni;

                  10.

                  Iqis li l-prevenzjoni u l-identifikazzjoni ta’ kunflitti ta’ interess huma ta’ rilevanza kbira għall-użu effiċjenti u korrett tar-riżorsi kif ukoll għall-fiduċja tal-pubbliku fl-istituzzjonijiet tal-Unjoni; jistenna r-Rapport Speċjali tal-Qorti tal-Awdituri dwar l-immaniġġjar tal-kunflitti ta’ interess fl-Aġenzija Ewropea tas-Sikurezza tal-Avjazzjoni, fl-Awtorità Ewropea dwar is-Sigurtà fl-Ikel u fl-Aġenzija Ewropea għall-Mediċini, sal-aħħar ta’ Ġunju 2012, kif kien ippjanat;

                  11.

                  Jifraħ bil-kooperazzjoni professjonali u ġentili bejn il-Qorti tal-Awdituri u l-Kumitat għall-Kontroll tal-Baġit; jilqa’ pożittivament f’dan ir-rigward l-azzjonijiet imwettqa mill-Qorti tal-Awdituri biex itejbu r-rwol tagħha fuq talba tal-Parlament, bil-għan li tħalli impatt akbar u profonda b’tali mod li dawn l-opinjonijiet u r-rapporti jkunu aktar effikaċi u utli u s-sistemi u l-proċeduri tagħhom ikunu aktar affidabbli u b’hekk jissaħħu s-sinerġiji bejn iż-żewġ istituzzjonijiet;

                  12.

                  Ifaħħar il-kooperazzjoni tajba bejn il-Qorti tal-Awdituri u l-Kumitat għall-Kontroll Baġitarju fir-rigward tal-kwittanza għall-Impriżi Konġunti għall-2010; jistieden lill-Qorti tal-Awdituri tagħti lill-awtorità ta’ kwittanza rapport speċjali dwar l-effettività tal-ħolqien tal-Impriżi Konġunti u dwar il-valur miżjud li huma taw għall-eżekuzzjoni effiċjenti tal-programmi tal-Unjoni dwar ir-riċerka, l-iżvilupp teknoloġiku u d-dimostrazzjoni;

                  13.

                  Ifakkar li l-Qorti tal-Awdituri kienet adottat strateġija ta’ awditjar għall-perjodu 2009–2012 li ddefiniet l-objettivi li ġejjin: (1) biex nilħqu l-massimu tal-impatt ġenerali mill-verifiki u (2) biex inżidu l-effiċjenza permezz tal-aqwa użu tar-riżorsi; jikkonstata b’sodisfazzjon li l-Qorti tal-Awdituri wettqet il-prijoritajiet li ġejjin fl-2010 (7):

                              —

                              l-ilħuq tal-mira li jitwasslu bejn 12 u 15-il rapport tal-verifika tal-prestazzjoni kull sena,

                              —

                              l-iżvilupp ta’ prodotti ġodda — dokument dwar riskji u sfidi għall-Kummissjoni l-ġdida (l-Opinjoni Nru 1/2010) u sistema ġdida stabbilita biex tirrapporta mill-2012 ’il quddiem, dwar is-segwitu mogħti għar-rakkomandazzjonijiet tal-Qorti,

                              —

                              ir-reviżjoni tar-regoli interni tal-Qorti sabiex jiġi ssemplifikat it-teħid ta’ deċiżjonijiet, bl-introduzzjoni ta’ Awli, u sabiex tissaħħaħ it-tmexxija,

                              —

                              il-produzzjoni ta’ sett sħiħ ta’ indikaturi tal-prestazzjoni,

                              —

                              l-iżvilupp aktar tal-approċċ użat għall-verifika annwali tal-implimentazzjoni tal-baġit tal-UE (id-DAS) abbażi tar-rakkomandazzjonijiet ta’ ‘grupp ta’ riflessjoni’ intern sostnut minn esperti esterni,

                              —

                              l-allokazzjoni mill-ġdid ta’ għadd ta’ karigi mis-servizzi ta’ sostenn, lejn il-verifika;

                  14.

                  Jifraħ bil-fatt li l-għadd ta’ karigi ddedikati lill-kompiti tal-awditjar żdied b’6 % (8);

                  15.

                  Josserva li fl-2010 l-Qorti tal-Awdituri kellha għadd ta’ persunal li kien jammonta għal 889 uffiċjal, 48 aġent fuq kuntratt u 17-il espert nazzjonali ssekondat; 557 uffiċjal kienu f’awli tal-verifika, li minnhom 123 f’uffiċċji privati tal-Membri; jawspika li r-rapport annwali ta’ attività fil-ġejjieni jipprovdi tabella eżawrjenti tat-total tar-riżorsi umani għad-dispożizzjoni tal-Qorti tal-Awdituri, imqassma skont il-kategorija, il-grad, is-sess, il-parteċipazzjoni fit-taħriġ professjonali u ċ-ċittadinanza;

                  16.

                  Iqis li, bil-għan tal-ottimizzazzjoni aħjar tal-attività tal-Qorti tal-Awdituri, għadd aktar sostanzjali ta’ uffiċjali tal-Qorti għandhom ikunu speċjalizzati f’inkarigi ta’ awditjar u jkunu jwettqu esklussivament dawn l-inkarigi; jistenna li fil-ġejjieni jara żieda fil-proporzjon ta’ uffiċjali inkarigati minn dawn il-kompiti;

                  17.

                  Josserva wkoll li l-Qorti tal-Awdituri għamlet total ta’ 376 missjoni, li minnhom 351 fl-Istati Membri u 25 għand benefiċjarji oħrajn (Franza: 52, Ġermanja: 38, Renju Unit: 32, Italja: 30, Spanja: 26, Pajjiżi Baxxi: 23, Svezja: 15, Portugall: 14, Greċja: 13, Danimarka: 12; Lussemburgu: 11, Ungerija: 10, Polonja: 10);

                  18.

                  Jitlob li l-Qorti tal-Awdituri tinkorpora fil-programmi ta’ ħidma futuri tagħha, segwitu sistematiku ta’ awditi speċifiċi preċedenti, wara li jkun għadda żmien suffiċjenti, sabiex tevalwa l-progress;

                  19.

                  Huwa sodisfatt li l-Qorti tal-Awdituri tkejjel l-użu effiċjenti u effikaċi tar-riżorsi billi tapplika l-indikaturi ewlenin tal-prestazzjoni; jieħu nota tal-progress kostanti; jawspika madankollu li l-Qorti tal-Awdituri tkompli żżid il-preżentazzjoni tas-sejbiet preliminari maħruġa fil-ħin (b’hekk tkun tista’ tikkonferma l-preċiżjoni fattwali tas-sejbiet prinċipali ma’ min qiegħed jiġi vverifikat) (9);

                  20.

                  Josserva li l-abbozz tar-regolament finanzjarju tal-futur jipprevedi li l-aġenziji jkunu jistgħu jaħtru, wara konsultazzjoni mal-Qorti tal-Awdituri, awditur estern indipendenti, li jivverifika jekk l-implimentazzjoni tal-baġit tal-aġenzija tikkorrispondix mad-dispożizzjonijiet tar-regolament finanzjarju; jikkonstata li l-Qorti tal-Awdituri mbagħad tkun tikkunsidra r-rapport tal-awditur estern hija u tfassal l-opinjoni tagħha; josserva li l-Qorti tal-Awdituri nediet, fl-2011, proġett pilota mal-Eurofound (Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol);

                  21.

                  Isegwi b’interess il-proġett pilota u l-eżitu tiegħu; jirrikonoxxi l-benefiċċji li din il-proċedura il-ġdida tista’ tagħti billi tissemplifika l-ammont ta’ xogħol tal-Qorti tal-Awdituri; iqis, madankollu, li r-riżultati għandhom primarjament ikunu evalwati f’termini ta’ kwalità mqabbla ma’ indikaturi ta’ żmien u nefqa;

                  22.

                  Jinkoraġġixxi l-Qorti tal-Awdituri tipproċedi b’analiżi bir-reqqa tas-sistemi ta’ sorveljanza u ta’ kontroll għall-Kunsill qabel l-aħħar tal-2012, kif imsemmi fir-riżoluzzjoni ta’ kwittanza tal-Parlament tal-2009 (10) (paragrafu 8);

                  23.

                  Jistenna b’interess l-analiżi ta’ segwitu mill-pari li l-Qorti tal-Awdituri biħsiebha tniedi fl-2012; jikkonferma l-intenzjoni tiegħu li jelabora rapport ta’ inizjattiva dwar it-titjib li jaf jiġi propost lill-Qorti tal-Awdituri; jixtieq ikun mgħarraf dwar l-implimentazzjoni tal-konklużjonijiet tal-aħħar analiżi bejn il-pari;

                  24.

                  Jikkonferma wkoll l-intenzjoni tiegħu li jipproponi r-reviżjoni tar-regoli għall-ħatra tal-kandidati għall-Qorti tal-Awdituri, b’tali mod li jitjiebu l-kundizzjonijiet rikjesti minn adattament aħjar tal-Qorti għall-isfidi tal-lum u ta’ għada.

         (1)  ĠU L 64, 12.3.2010.

         (2)  ĠU C 332, 14.11.2011, p. 1.

         (3)  ĠU C 326, 10.11.2011, p. 1.

         (4)  ĠU C 332, 14.11.2011, p. 134.

         (5)  ĠU L 248, 16.9.2002, p. 1.

         (6)  ĠU C 267, 9.9.2011, p. 3.

         (7)  Rapport ta’ Attività Annwali 2010, p. 26.

         (8)  Rapport ta’ Attività Annwali 2010, p. 34.

         (9)  Rapport ta’ Attività Annwali 2010, p. 30.

         (10)  ĠU L 250, 27.9.2011, p. 94.